Typpihappo Väritöntä tai kellertävää nestettä, jolla on tukahduttava haju

Väkevä typpihappo "savuaa", koska siitä irtoaa typen oksideja

Metalleja syövyttäessään ja kuumentuessaan aine vapauttaa myrkyllisiä typen oksideja.

Happohöyryille ja typpidioksidille altistumisen ensioireina ilmenee lievää tai kohtalaista silmien ja hengitysteiden ärsytystä.

Pitoisuus, joka ylittää 50 - 100 ppm (100 - 200 mg/m3), voi aiheuttaa keuhkopöhön, joka voi ilmaantua vasta usean tunnin kuluttua; 100 - 500 ppm (200 - 1 000 mg/m3) voi aiheuttaa keuhkoputken supistumisen ja äkillisen kuoleman.

Typpihappoa käytetään lannoite- ja räjähdysaineteollisuudessa Lähde: Työterveyslaitos

Typpihappoa vuotaa junanvaunusta Turun ratapihalla. Aine on vaarallista ihmisille. Ovet ja ikkunat on suljettava. Myös ilmastointi on hyvä kytkeä pois päältä. Varsinais-Suomen pelastuslaitos on antanut vaaratiedotteen, jossa neuvotaan välttämään liikkumista alueella.

Päivystävä palomestari Reijo Salminen kertoo, että vuoto on saatu tukittua ja uutta ei tule. Pelastuslaitos odottaa VR:n asiantuntijoita paikalle.

Liikenne sujuu normaalisti ja Logomossa oleva juhlatilaisuus on käynnissä.

– Kukaan ei ole tiettävästi hengittänyt typpihappoa, sillä VR:n henkilökunta havaitsi vuodon. Evakuointeja ei ole tehty, mutta seuraamme tilannetta, kertoo Salminen

Typpihappo on Salmisen mukaan vaarallista.

– Se on vaarallista, kun tämä on prosenttimäärältään väkevää. Typpihappo on sitä vaarallisempaa, mitä väkevämpää se on, kertoo Salminen.

Junaliikenne Turussa on toistaiseksi keskeytetty. Helsingistä saapuva matkustajajuna seisoo Salon tienoilla eikä liiku ilman pelastuslaitoksen lupaa. Toistaikseksi kaikki matkustajajunat korvataan linja-autoilla Turun ja Salon sekä Turun ja Loimaan välillä.

Viereisellä Ratapihankadulla liikenne kulkee. Tuuli käy Pohjolaan päin eli poispäin Turun keskustasta.